Ny afgørelse betyder, at der skal betales moms, hvis manden er årsag til, at et par ikke kan får børn ved fertilitetsbehandling.

Ifølge en afgørelse fra Landsskatteretten skal årsagen til barnløshed ligge hos kvinden, hvis fertilitetsbehandling skal fritages for moms. Her tæller ringe sæd ikke, skriver Politiken.

Landsskatteretten har nemlig afgjort, at der skal betales moms, når det er manden, der er årsag til, at et par ikke kan få børn, men ikke hvis det er kvinden.

- I strid med ligestillingsloven

Institut for Menneskerettigheder vurderer, at det er i direkte strid med ligestillingsloven.

- Barnløshed er en sygdom hos parret, ikke hos den enkelte. Ingen af dem ville kunne få et barn uden den anden, siger instituttets ligebehandlingschef, Maria Ventegodt Liisberg, til Politiken.

Ikke desto mindre fastslår Landsskatteretten, at der skal være en diagnose hos kvinden, før behandlingen kan fritages for moms ligesom andre sundhedsydelser med brugerbetaling - som fysioterapi, kiropraktor og tandlæge.

Dansk Fertilitetsselskab vil anke sagen

Ræsonnementet er, at det i fertilitetsbehandling altid vil være kvinden, der modtager selve behandlingen. Men hvis kvinden ikke fejler noget, har hun ikke ret til momsfritagelse.

Ifølge Dansk Fertilitetsselskab vil det dreje sig om cirka halvdelen af de rundt regnet 9.000 behandlinger, der hvert år foretages på private fertilitetsklinikker, skriver Politiken.

Dansk Fertilitetsselskab vil nu anke sagen til domstolene, hvor den skal prøves ved byretten i Odense. Så længe sagen kører, indføres momspligten ikke.

Hvert 12. danske barn

I Danmark kommer hvert 12. barn til verden efter fertilitetsbehandling. I det offentlige er det gratis at få hjælp til første barn, mens priserne på de private klinikker varierer fra 3.000-4.000 kroner for simpel insemination til op mod 70.000 kroner for en pakke med tre reagensglasforsøg plus forskellige tillægsydelser.

I Landsforeningen for Ufrivilligt Barnløse siger formand Dorthe Knudsen om Landsskatterettens afgørelse.

- Jeg har aldrig hørt noget så vanvittigt. Priserne er allerede på smertegrænsen. Det her vil betyde, at færre vil få råd til at få deres ønskebarn, siger hun til Politiken.

K vil presse for lovændring

Mens Konservative vil presse på for at få ændret lovgivningen, henviser sundhedsministeren og ligestillingsministeren til skatteminister Karsten Lauritzen (V). Han ønsker ikke at stille op til interview, men skriver i en mail til Politiken:

- Jeg er af den opfattelse, at det er almindelig sund fornuft, at der bør være lighed på det her område. Desværre er det ikke noget, regeringen bestemmer alene, fordi momsområdet er omfattet af EU-regler. Derfor kan man ikke uden videre undtage bestemte områder, selv om jeg gerne ville.